༄༅། །འཕགས་པ་འདའ་ག་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་
ལམ་བཟང་གསལ་བའི་སྒྲོན་མེ་ཞེས་བྱ་བ་བཞུགས་སོ། །
དབྱངས་ཅན་དགའ་བའི་བློ་གྲོས།
ན་མོ་གུ་རུ་མཉྫུགྷོ་ཥཱ་ཡ། རྨད་བྱུང་སྙིང་སྟོབས་ཐུགས་རྗེའི་ཞགས་པ་ཡིས། །ཆེར་
སྙིགས་འགྲོ་ལ་བརྩེ་བས་དམ་འཁྱུད་པ། །མཉམ་མེད་སྟོབས་བཅུ་མངའ་བའི་ཞབས་པད་
ཟུང༌། །བྱང་ཆུབ་སྙིང་པོའི་བར་དུ་སྤྱི་བོས་མཆོད། །གང་དེས་ཐེག་གསུམ་གདུལ་བྱའི་
དབང་པོ་དང༌། །ལེགས་འཚམ་ཆོས་ཕུང་ཇི་སྙེད་བསྩལ་བ་ལས། །འཕགས་པ་འདའ་ག་ཡེ་
ཤེས་མདོ་ཡི་དོན། །མདོར་བསྡུས་གོ་སླའི་ངག་གིས་བཤད་པར་བྱ། །
འདིར་སྲིད་ཞིའི་མཐའ་འགོག་བྱེད་གནས་ལུགས་སྟོང་པ་ཉིད་རྟོགས་པའི་ཤེས་རབ་
དང་། སྙིང་རྗེ་ཆེན་པོ་སོགས་ཐེག་པ་ཆེན་པོའི་ལམ་གྱི་ལུས་ཡོངས་སུ་རྫོགས་པ་ལྟ་སྤྱོད་ཆ་
མཉམ་དུ་སྟོན་པའི་འཕགས་པ་འདའ་ག་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོའི་དོན་
འཆད་པ་ལ་བཞི། མཚན་གྱི་དོན། འགྱུར་གྱི་ཕྱག །གཞུང་གི་དོན། མཇུག་གི་དོན་ནོ། །
དང་པོ་ནི། དེ་ཡང་རྒྱ་གར་འཕགས་པའི་ཡུལ་ན་སྐད་རིགས་ཆེན་པོ་བཞི་ཡོད་པ་ལས་
ལེགས་པར་སྦྱར་བ་ལྷའི་སྐད་དུ་མདོའི་མཚན་ལ། ཨཱརྱ་ཨཱ་ཏ་ཛྙཱ་ན་ནཱ་མ་མཧཱ་ཡ་ན་སཱུ་ཏྲ་ཞེས་
~106~

འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་ལམ་བཟང་གསལ་བའི་སྒྲོན་མེ།
བྱ་སྟེ། བོད་གངས་ཅན་གྱི་སྐད་དུ་བསྒྱུར་ན། ཨཱརྱ་འཕགས་པ། ཨཱ་ཏ་འདའ་ག ། ཛྙཱ་ན་ཡེ་
ཤེས། ནཱ་མ་ཞེས་བྱ་བ། མ་ཧཱ་ཆེན་པོ། ཡཱ་ན་ཐེག་པ། སཱུ་ཏྲ་མདོ་སྟེ། དེ་ཡང་གཙོ་བོར་
འཕགས་པའི་གང་ཟག་རྣམས་མི་གནས་པའི་མྱང་འདས་ལ་ཁད་ཉེ་བར་བྱེད་པའམ་ཡང་ན་
འདའ་ག་སྟེ་འཆི་ག་མས་མཚོན་དུས་རྟག་ཏུ་ཉམས་སུ་བླང་བྱའི་སྙིང་པོའི་དོན་གནས་
ལུགས་རྟོགས་པའི་ཡེ་ཤེས་སོགས་བརྗོད་བྱའི་གཙོ་བོར་བྱས་པས་ན་མདོའི་མཚན་ལ་
འཕགས་པ་འདའ་ག་ཡེ་ཤེས་ཞེས་བྱ་ལ། སྙིང་རྗེ་ཆེན་པོ་དང་སེམས་བསྐྱེད་སོགས་ཐེག་པ་
ཆེན་པོའི་ལམ་རྣམས་མདོར་བསྡུས་ཏེ་སྟོན་པས་ཐེག་པ་ཆེན་པོའི་མདོ་ཞེས་བྱའོ། །
གཉིས་པ་ནི། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་
ལོ། །ཞེས་པ་སྟེ། སངས་རྒྱས་བྱང་སེམས་རྣམས་ཀྱི་ཏིང་ངེ་འཛིན་གྱི་བསླབ་པ་རྩལ་དུ་
བཏོན་ནས་འཆད་པས་ན་མདོ་སྡེའི་སྡེ་སྣོད་དུ་ཤེས་པའི་ཆེད་སྔོན་གྱི་བཀས་བཅད་དང་
མཐུན་པར་འགྱུར་མཐར་ཕྱིན་པ་སོགས་ཀྱི་ཆེད་དུ་ལོ་ཙཱ་བས་ཕྱག་མཛད་པའོ། །
གསུམ་པ་ལ་གཉིས། གླེང་གཞིའི་དོན་བཤད་པ་དང་། མདོ་དངོས་ཀྱི་དོན་བཤད་
པའོ། །དང་པོ་ནི། འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་འོག་
མིན་ལྷའི་རྒྱལ་པོའི་ཁང་བཟང་ན་བཞུགས་ཏེ་འཁོར་ཐམས་ཅད་ལ་ཆོས་སྟོན་པ་དང་། བྱང་
ཆུབ་སེམས་དཔའ་སེམས་དཔའ་ཆེན་པོ་ནམ་མཁའི་སྙིང་པོས་བཅོམ་ལྡན་འདས་ལ་ཕྱག་
བཙལ་ནས་འདི་སྐད་ཅེས་གསོལ་ཏོ། །བཅོམ་ལྡན་འདས་བྱང་ཆུབ་སེམས་དཔའ་ནམ་འཆི་
ཀ་མའི་སེམས་ཇི་ལྟར་བལྟ་བར་བགྱི། །ཞེས་གསུངས། དོན་ནི། དེ་ཡང་འདི་སྐད་ཅེས་པ་
འོག་ནས་འབྱུང་བའི་ཚིག་དོན་འདི་ལྟར་ཞེས་མདོའི་ཚིག་དོན་མ་ལུས་པ་ལ་འཇུག་པས་
དོན་ཤིན་ཏུ་རྒྱ་ཆེ་བ་ཞིག་གོ། །བདག་གིས་ཞེས་པ་ནི་སྡུད་པ་པོ་ཀུན་དགའ་བོ་བདག་གིས་
སྟོན་པ་ལ་དངོས་སུ་ཐོས་ཀྱི་གཞན་ལས་བརྒྱུད་པས་མིན་ཞེས་ཡིད་ཆེས་པའི་གནས་སུ་
~107~

ཐར་ལམ་གསལ་སྒྲོན་ལས། རྒྱལ་པོ་མདོ་བཅུའི་རྩ་འགྲེལ་ཕྱོགས་བསྒྲིགས།
བསྟན། ཐོས་པ་ཞེས་པ་ནི་རྣ་བའི་ཤེས་པས་ཐོས་པ་ཙམ་ཡིན་གྱི་དོན་མངོན་དུ་མ་གྱུར་ཞེས་
སྦྱར་ན་མདོའི་དོན་རྟོགས་དཀའ་བར་བསྟན་ཏོ། །དུས་གཅིག་ན་ཞེས་པ་ལ་དུས་ལན་ཅིག་
ཁོ་ནར་ཐོས་ལ། གཞན་དུ་མ་ཐོས་ཞེས་སྦྱར་ནས་ཆོས་ཐོས་པ་དཀོན་པར་བསྟན་ལ། ཡང་
དུས་གཅིག་ན་འདི་ཐོས་ལ་དུས་གཞན་གྱི་ཚེ་མདོ་གཞན་དག་ཐོས་ཞེས་སྦྱར་ཚེ་སྡུད་ང
་པ་པོ་
རང་ཉིད་ཐོས་པ་མང་བ་དང་། དུས་སྐད་ཅིག་མ་གཅིག་གི་ཡུན་ལ་ཐོས་ཤིང་བློར་བཟུང་ཞེས་
སྦྱར་ན་སྡུད་པ་པོ་ཤེས་རབ་ཆེ་བར་བསྟན་ཏོ། །ན་ཞེས་པ་དུས་དང་འབྲེལ་བའི་རྣམ་དབྱེ་
བདུན་པའོ། །དེ་དུས་ཕུན་སུམ་ཚོགས་པ་བསྟན་ཏོ། །སྟོན་པ་ཕུན་སུམ་ཚོགས་པ་ནི།
བཅོམ་ལྡན་འདས་ཞེས་པ་སྟེ། བདུད་བཞི་དང་སྒྲིབ་གཉིས་སོགས་བཅོམ་ཞིང་སྐལ་བ་དྲུག་
དང་ལྡན་པས་ན་བཅོམ་ལྡན་འདས་ཞེས་པ་སྟེ། དེ་ཡང་བྷ་ག་ཝན་ནི་བཅོམ་ལྡན་འདས་
ལེགས་ལྡན་དང་སྐལ་ལྡན་ཞེས་པ་ཡིན་པས་འདས་པའི་སྐད་དོད་མེད་ཅིང་། དེ་འཇིག་
རྟེན་པའི་ལྷ་ཆེན་པོ་སོགས་ལའང་འཇུག་པས་དེ་དག་ལས་ཁྱད་པར་དུ་འཕགས་པར་
བསྟན་པའི་ཕྱིར་ལོ་ཙཱ་བ་རྣམས་ཀྱིས་འདས་ཞེས་པ་བླ་ཐབས་སུ་བསྟན་ནས་བཅོམ་ལྡན་
འདས་ཞེས་བསྒྱུར་བར་སྒྲ་སྦྱོར་བམ་གཉིས་སུ་བཤད་དོ། །སྐལ་པ་དྲུག་ནི་སམྦུ་ཊ་ལས།
དབང་ཕྱུག་དང་ནི་གཟུགས་བཟང་དང་། །དཔལ་དང་གྲགས་དང་ཡེ་ཤེས་དང་། །བརྩོན་
འགྲུས་ཕུན་སུམ་ཚོགས་པ་སྟེ། །དྲུག་པོ་དག་ལ་སྐལ་ཞེས་བྱ། །ཞེས་པ་ལྟར་རོ། །
གནས་ཕུན་སུམ་ཚོགས་པ་ནི། ཡོན་ཏན་གྱི་ཁྱད་པར་མཐའ་ཡས་པའི་སྒོ་གནས་
གཞན་ལས་འོག་མིན་ཞིང་ས་བཅུ་པའི་བྱང་ཆུབ་སེམས་དཔའ་ལྷའི་རྒྱལ་པོ་དབང་ཕྱུག་
ཆེན་པོའི་ཁང་བཟང་སྟེ་འོག་མིན་སྟུག་པོ་བཀོད་པའི་ཞིང་ཁམས་ན་བཞུགས་ཏེ།. འཁོར་
ཕུན་སུམ་ཚོགས་པ་ནི། སར་གནས་ཀྱི་བྱང་ཆུབ་སེམས་དཔའི་འཁོར་ཐམས་ཅད་ལ་ཐེག་
ཆེན་གྱི་ཆོས་འབའ་ཞིག་སྟོན་པ་དང་བཅས་ཕུན་ཚོགས་བཞི་ལྡན་དུ་བཞུགས་པའི་ཚེ།
~108~

འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་ལམ་བཟང་གསལ་བའི་སྒྲོན་མེ།
འཁོར་དེའི་ནང་ནས་རང་དོན་བྱང་ཆུབ་ཆོས་ཀྱི་སྐུ་ཐོབ་བྱར་སེམས་པས་ན་བྱང་ཆུབ་སེམས་
དཔའ་དང་། གཞན་དོན་གཟུགས་ཀྱི་སྐུ་ཐོབ་བྱར་སེམས་པས་སེམས་དཔའ་ཆེན་པོ་སྟེ་བོ་
དྷི་སཏྭ་ཞེས་པའི་སཏྭ་ནི་སེམས་པ་དང་སེམས་ཅན་ལ་འཇུག་པས་སོ། །ནམ་མཁའ་ལྟ་བུའི་
སྙིང་པོའི་དོན་ཆོས་ཉིད་ཐུགས་སུ་ཆུད་པའི་ཡེ་ཤེས་དང་ལྡན་པས་ན་ནམ་མཁའི་སྙིང་པོ་སྟེ།
དེས་བཅོམ་ལྡན་འདས་ལ་སྒོ་གསུམ་གུས་པས་ཕྱག་བཙལ་ནས་ཚིག་འདི་སྐད་ཅེས་གསོལ་
བ་བཏབ་བོ། །བཅོམ་ལྡན་འདས་ཞེས་བོས་ནས་ཡང་བྱང་ཆུབ་སེམས་དཔའ་ནམ་ཞིག་
འཆི་ག་མ་སྟེ་འཆི་བ་ལ་ཉེ་བའི་སེམས་ཀྱི་ངོ་བོ་ཇི་ལྟ་བུ་ཞིག་ཏུ་བསྐྱེད་ཅིང་ཆོས་རྣམས་ཀྱི་
གནས་ལུགས་ཇི་ལྟར་བལྟ་བར་བགྱིས་ཞེས་ཞུས་སོ། །
གཉིས་པ་ལ་གསུམ། མདོར་བསྟན་པ། རྒྱས་པར་བཤད་པ། དོན་བསྡུ་བའོ། །དང་
པོ་ནི། བཅོམ་ལྡན་འདས་ཀྱིས་བཀའ་བསྩལ་པ། ནམ་མཁའི་སྙིང་པོ་བྱང་ཆུབ་སེམས་
དཔའ་ནམ་འཆི་བའི་དུས་ཀྱི་ཚེ་འདའ་ག་ཡེ་ཤེས་བསྒོམ་པར་བྱའོ། །ཞེས་པ་སྟེ། དོན་ནི།
དེ་ལྟར་ནམ་མཁའི་སྙིང་པོས་གསོལ་བ་བཏབ་པ་དང༌། བཅོམ་ལྡན་འདས་ཀྱི་དེའི་ལན་
བཀའ་བསྩལ་པ་ནི། ནམ་མཁའི་སྙིང་པོ་ཞེས་བོས་ནས་བྱང་ཆུབ་སེམས་དཔའ་ནམ་ཞིག་
འཆི་བ་མངོན་དུ་ཕྱོགས་པའི་དུས་དེའི་ཚེ་འདའ་ག་སྟེ་མྱ་ངན་ལས་འདས་པ་ལ་ཁད་ཉེ་ཞིང་
ངེས་པར་སྦྱོར་བ་ཞི་སྒོ་གཅིག་པུར་གྱུར་པའི་གནས་ལུགས་རྟོགས་པའི་ཡེ་ཤེས་དང་། དེས་
མཚོན་ཐེག་ཆེན་གྱི་ལམ་གྱི་རྩ་བ་སྙིང་རྗེ་ཆེན་པོ་དང་། བླ་ན་མེད་པའི་བྱང་ཆུབ་ཀྱི་ཐུན་
མོང་མ་ཡིན་པའི་ཉེར་ལེན་ཀུན་རྫོབ་བྱང་ཆུབ་ཀྱི་སེམས་དང་། ཁམས་གསུམ་འཁོར་བའི་
ལུས་ལོངས་སྤྱོད་ལ་མ་ཆགས་པའི་ངེས་འབྱུང་དང་། ཁམས་བདེ་བར་གཤེགས་པའི་སྙིང་
པོ་རང་རྒྱུད་ལ་ཡོད་པས་ན་སངས་རྒྱས་ཕྱི་རོལ་གཞན་དུ་མི་འཚོལ་བར་རང་གི་ཁམས་སྦྱོང་
དགོས་པའི་ཚུལ་རྣམས་ཤེས་པར་བྱས་ལ་ལམ་དེ་རྣམས་བསྒོམ་ཞིང་ཉམས་སུ་བླང་བར་
~109~

ཐར་ལམ་གསལ་སྒྲོན་ལས། རྒྱལ་པོ་མདོ་བཅུའི་རྩ་འགྲེལ་ཕྱོགས་བསྒྲིགས།
བྱའོ། །ཞེས་པའོ། །
གཉིས་པ་རྒྱས་པར་བཤད་པ་ལ་ལྔ། གནས་ལུགས་སྟོང་པ་ཉིད་བསྒོམ་པ། སྙིང་རྗེ་
ཆེན་པོ་བསྒོམ་པ། སེམས་ཀྱི་རང་བཞིན་འོད་གསལ་བ་བསྒོམ་པ། མ་ཆགས་པའི་འདུ་
ཤེས་ངེས་འབྱུང་བསྒོམ་པ། སངས་རྒྱས་གཞན་ལས་མི་འཚོལ་བར་གདམས་པའོ། །དང་པོ་
ནི། དེ་ལ་འདའ་ག་ཡེ་ཤེས་ནི་ཆོས་ཐམས་ཅད་རང་བཞིན་གྱིས་རྣམ་པར་དག་པས་ན་
དངོས་པོ་མེད་པའི་འདུ་ཤེས་རབ་ཏུ་བསྒོམ་པར་བྱའོ། །ཞེས་གསུངས། དོན་ནི། དེ་ལ་
བསྒོམ་བྱའི་འདའ་ག་ཡེ་ཤེས་ནི་ཇི་ལྟ་བུ་ཞེ་ན། ཕུང་ཁམས་སྐྱེ་མཆེད་ཀྱིས་བསྡུས་པའི་ཆོས་
ཐམས་ཅད་རང་བཞིན་གྱིས་སྐྱེ་འགག་གནས་གསུམ་དང་བྲལ་ཞིང་གདོད་མ་ནས་རྣམ་པར་
དག་པ་དང༌། རང་རང་གི་གདགས་གཞི་ལ་བརྟེན་ནས་མིང་གིས་ཕར་བཏགས་པ་ཙམ་དང་
རྟོག་པས་ཕར་བཞག་ཙམ་ཡིན་པས་ན། བདེན་པར་གྲུབ་པ་རྡུལ་ཙམ་ཡང་མེད་པའི་དངོས་
པོ་མེད་པ་སྟེ་རང་བཞིན་གང་དུའང་མ་གྲུབ་པའི་འདུ་ཤེས་འབད་པས་རབ་ཏུ་བསྒོམ་པར་
བྱའོ། །ཞེས་པ་སྟེ། འདིའི་དངོས་པོ་མེད་པ་ནི་རང་བཞིན་མེད་པ་ལ་བྱ་སྟེ་དངོས་པོའི་སྐད་
དོད་བྷ་བ་ཞེས་པ་དངོས་པོ་དང་། རང་བཞིན་དང༌། ཡོད་པ་སོགས་དོན་མང་པོར་འཇུག་
པའི་ཕྱིར་རོ། །དེ་ནི་གཅིག་དུ་བྲལ་གྱི་རིགས་པ་ལ་སོགས་པས་དང་པོར་གང་ཟག་གི་
བདག་མེད་པ་དང་། དེ་ནས་གདགས་གཞི་ཕུང་པོ་སོགས་ཆོས་ཐམས་ཅད་རང་བཞིན་མེད་
པར་གཏན་ལ་ཕབས་ནས་བསྒོམ་ཚུལ་བསྟན་ཏོ། །
གཉིས་པ་ནི། ཆོས་ཐམས་ཅད་བྱང་ཆུབ་ཀྱི་སེམས་སུ་བསྡུས་པས་ན་སྙིང་རྗེ་ཆེན་
པོའི་འདུ་ཤེས་བསྒོམ་པར་བྱའོ། །ཞེས་གསུངས། དོན་ནི། དེ་ལྟར་ཆོས་ཐམས་ཅད་རང་
ངོས་ནས་མེད་མོད་ཀྱང་ཐ་སྙད་དུ་བྱ་བྱེད་ཐམས་ཅད་འཐད་ཅིང་རྟེན་འབྲེལ་མི་བསླུ་བའི་
ཕྱིར་སེམས་ཅན་གཞན་ལ་སྙིང་རྗེ་བསྒོམ་ཚུལ་ནི། ཐེག་ཆེན་གྱི་ཆོས་ཐམས་ཅད་བྱང་ཆུབ་
~110~

འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་ལམ་བཟང་གསལ་བའི་སྒྲོན་མེ།
ཀྱི་སེམས་སུ་འདུས་པ་ཡིན་པས་ན་སེམས་དེ་སྐྱེད་དགོས་ལ། དེ་ཡང་རྩ་བ་སྙིང་རྗེ་ཆེན་པོ་
ལ་རག་ལས་པས་ན་སྙིང་རྗེ་ཆེན་པོ་ཐོག་མཐའ་བར་གསུམ་དུ་གལ་ཆེ་ལུགས་ལ་ངེས་པ་
རྣམ་དག་བཙལ་ཏེ་མར་གྱུར་སེམས་ཅན་ཐམས་ཅད་ལ་སྙིང་རྗེ་ཆེན་པོའི་འདུ་ཤེས་རབ་ཏུ་
འབད་པས་བསྒོམ་པར་བྱའོ། །ཞེས་པ་སྟེ། མར་ཤེས། དྲིན་དྲན། དྲིན་གཟོ་གསུམ་སྔོན་དུ་
བཏང་སྟེ་བྱམས་སྙིང་རྗེ་ཡུན་རིང་དུ་བསྒོམས་ནས་དེའི་ཚད་ཀྱིས་ཕུལ་པའི་སེམས་བསྐྱེད་
ཚུལ་བསྟན་ཏོ། །
གསུམ་པ་ནི། ཆོས་ཐམས་ཅད་རང་བཞིན་གྱིས་འོད་གསལ་བས་ན་མི་དམིགས་
པའི་འདུ་ཤེས་རབ་ཏུ་བསྒོམ་པར་བྱའོ། །ཞེས་གསུངས། དོན་ནི། ཆོས་ཐམས་ཅད་རང་
བཞིན་གྱིས་མེད་པར་བལྟ་ཞིང་ཀུན་རྫོབ་ཙམ་དུ་སེམས་ཅན་ཐམས་ཅད་ལ་སྙིང་རྗེ་ཆེན་པོ་
བསྒོམ་པ་དེ་ལྟར་ཡིན་ན་བསྒོམ་བྱའི་སེམས་ཀྱི་རང་བཞིན་ཇི་ལྟ་བུ་ཡིན་ཞེ་ན། དེ་ནི་གློ་
བུར་གྱི་དྲི་མས་བསྒྲིབས་པ་ཙམ་མ་བཏོགས་ཁོ་རང་གི་རང་བཞིན་ལ་དྲི་མ་གང་གིས་ཀྱང་
མ་བསླད་པས་འོད་གསལ་བ་ཡིན་ལ། དེ་ལའང་སེམས་གསལ་རིག་ཙམ་ཀྱི་ཀུན་རྫོབ་
པའི་ངོ་བོ་ཞིག་དང་སེམས་ཀྱི་ཆོས་ཉིད་དོན་དམ་པའི་གནས་ལུགས་གཉིས་ཡོད་པས་དེ་
གཉིས་ཀ་ལ་འོད་གསལ་བར་གསུངས་སོ། །སེམས་ཀྱི་ཆོས་ཉིད་འོད་གསལ་དེ་ནི་ཆོས་
ཐམས་ཅད་ཀྱི་གནས་ལུགས་དང་ངོ་བོ་དབྱེར་མེད་པར་དྲི་མ་གང་གིས་ཀྱང་མ་བསླད་པར་
རང་བཞིན་གྱིས་འོད་གསལ་བ་ཡིན་པས་ན་སེམས་དེ་བདེན་པར་སྣང་བ་ལྟར་མ་གྲུབ་པའི་
མི་དམིགས་པའི་འདུ་ཤེས་བརྩོན་འགྲུས་ཀྱི་སྒོ་ནས་འབད་པས་རབ་ཏུ་བསྒོམ་པར་བྱའོ། །
ཞེས་པའོ། །
བཞི་པ་ནི། དངོས་པོ་ཐམས་ཅད་མི་རྟག་པས་ན་ཅི་ལའང་མི་ཆགས་པའི་འདུ་ཤེས་
རབ་ཏུ་བསྒོམ་པར་བྱའོ། །ཞེས་གསུངས། དོན་ན། སྣོད་བཅུད་ཀྱིས་བསྡུས་པའི་དངོས་པོ་
~111~

ཐར་ལམ་གསལ་སྒྲོན་ལས། རྒྱལ་པོ་མདོ་བཅུའི་རྩ་འགྲེལ་ཕྱོགས་བསྒྲིགས།
ཐམས་ཅད་སྐད་ཅིག་སྐད་ཅིག་གིས་འགྱུར་ཞིང་མི་རྟག་པས་ན་ལྷ་མིའི་ལུས་ལོངས་སྤྱོད་
སོགས་ཀྱིས་མཚོན་པའི་འཁོར་བའི་ཕུན་ཚོགས་ཅི་ལའང་མི་ཆགས་ཤིང་སྙིང་པོ་མེད་པའི་
འདུ་ཤེས་ཀྱིས་ངེས་འབྱུང་ཤུགས་དྲག་པོ་རྟག་ཏུ་འབད་པས་རབ་ཏུ་བསྒོམ་པར་བྱའོ། །ཞེས་
པ་སྟེ། འདི་ནི་ཚེ་སྲོག་མི་རྟག་པ་དང་། ལུས་ལོངས་སྤྱོད་མཛའ་བཤེས་སོགས་འཁོར་བ་
མཐའ་དག་ལ་ཡིད་བརྟན་དང་སྙིང་པོ་མེད་པར་བསམ་ཚུལ་བསྟན་པའོ། །དེ་རྣམས་ཇི་
ལྟར་ཉམས་སུ་ལེན་ཚུལ་རྒྱས་པར་བྱང་ཆུབ་ལམ་གྱི་རིམ་པ་ལས་གསུངས་པ་ལྟར་ཤེས་པར་
བྱ་སྟེ་འདིར་མང་དུ་དོགས་ནས་མ་བྲིས་སོ། །
ལྔ་པ་ནི། སེམས་རྟོགས་ནས་ཡེ་ཤེས་ཡིན་པས་སངས་རྒྱས་གཞན་དུ་མི་བཙལ་བའི་
འདུ་ཤེས་རབ་ཏུ་བསྒོམ་པར་བྱའོ། །ཞེས་གསུངས། དོན་ནི། དེ་ལྟར་གོང་དུ་བཤད་པ་ལྟར་
ངེས་འབྱུང་དང་། སྙིང་རྗེ་ཆེན་པོས་དྲངས་པའི་བྱང་ཆུབ་ཀྱི་སེམས་སོགས་ཐབས་ཀྱི་ཆ་རྒྱ་
ཆེན་པོས་ཟིན་པའི་སྒོ་ནས་སེམས་ཀྱི་གནས་ལུགས་རྒྱུ་ཆོས་ཉིད་མངོན་སུམ་དུ་རྟོགས་ཤིང་།
རྟོགས་ཟིན་གོམས་པར་བྱས་པའི་ཤེས་རབ་ཀྱིས་རང་གིས་སེམས་རྒྱུད་དེ་ཉིད་སྒྲིབ་གཉིས་
བག་ཆགས་དང་བཅས་པ་ལས་ནམ་ཞིག་གྲོལ་བ་ན་སེམས་དེ་སངས་རྒྱས་ཀྱི་རྟོགས་པ་
ཕུན་ཚོགས་ཡེ་ཤེས་ཆོས་ཀྱི་སྐུ་དང་། སེམས་ཀྱི་ཆོས་ཉིད་སྒྲིབ་གཉིས་ལས་གྲོལ་བའི་ཆ་དེ་
སྤངས་པ་ཕུན་ཚོགས་ངོ་བོ་ཉིད་ཀྱི་སྐུར་གྱུར་པ་ཡིན་པའི་རྒྱུ་མཚན་དེས་ན། སངས་རྒྱས་
དང་སེམས་ཅན་གཉིས་རང་རྒྱུད་སྒྲིབ་པ་ལས་གྲོལ་མ་གྲོལ་གྱི་ཆ་ནས་བཞག་པ་ཡིན་པས་
སངས་རྒྱས་ཞེས་བྱ་བ་རྒྱུ་གཞན་དང་ཕྱི་རོལ་གཞན་ཞིག་ནས་ཚུར་གྲུབ་ནས་འོང་བ་ཞིག་མ་
ཡིན་པ་ལ་ངེས་པ་དྲངས་ཏེ། སངས་རྒྱས་གཞན་དུ་མི་བཙལ་བར་སྒྲུབ་པ་པོ་རང་རྒྱུད་གྱི་
སྒྲིབ་པ་རྣམས་སྦྱོང་བའི་ཕྱིར་དུ་ལམ་ལ་བསླབ་པའི་འདུ་ཤེས་ཡང་དག་པ་འབད་པ་ཆེན་
པོས་རབ་ཏུ་བསྒོམ་པར་བྱའོ། །ཞེས་པའི་དོན་ཏེ། རྒྱུད་བརྟག་པ་གཉིས་པ་ལས། སེམས་
~112~

འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་ལམ་བཟང་གསལ་བའི་སྒྲོན་མེ།.
ནི་རྫོགས་པའི་སངས་རྒྱས་ཉི